ઘાટકોપર અને માટુંગાની કમ્પેરિઝન શક્ય નથી; કારણ કે ઘાટકોપર ગુજરાતના કોઈ એક શહેર જેવું છે, જ્યારે માટુંગા સાઉથના કોઈ એક શહેર જેવું છે. જેમ ઑથેન્ટિક ગુજરાતી ફૂડ ખાવું હોય તો એ માટે ઘાટકોપરમાં જગ્યા શોધવા ન જવી પડે એવી રીતે ઑથેન્ટિક સાઉથ ઇન્ડિયન ફૂડ ખાવું હોય તો માટુંગાની કોઈ પણ રેસ્ટોરાંમાં બેસી જાઓ તો ચાલે, સાઉથ ઇન્ડિયન ફૂડ ઑથેન્ટિક જ મળે. એમ્પ્રેસ્સો કૉફીનું પણ એવું જ. માટુંગા જેવી એમ્પ્રેસ્સો કૉફી તમને મુંબઈ આખામાં ક્યાંય પીવા ન મળે. મારી વાત કરું તો મને મૈસૂર ઑડિટોરિયમની નજીક આવેલી કૅફે મદ્રાસ નામની રેસ્ટોરાંનું ફૂડ ખૂબ જ ભાવે છે. માટુંગા સ્ટેશનની સામે શારદા ભુવન નામની એક ઉડિપી રેસ્ટોરાં છે જ્યાં કૉલેજના સમયમાં અમારો અડ્ડો હતો. ત્યાં અમે ગપાટા મારતાં બેસી રહેતા. આજે પણ કૉલેજના દિવસો યાદ આવે અને બધા ફ્રેન્ડ્સ મળવાનું નક્કી કરીએ ત્યારે અમે શારદા ભુવનમાં જ મળીએ છીએ અને કલાકો બેસી રહીએ છીએ.